Aspen se wins geknou weens litigasie, afskrywings | Netwerk24
Deur Nellie Brand-Jonker 24 Februarie 2020 15:25
Aspen het Vrydag ná die sluiting van die mark 'n vrywillige handelsverklaring uitgereik.
Daarin word gesê die groep het die ooreenstemmende halfjaar tot einde Desember 2018 se syfers heraangegee. Dit sluit in om die impak te toon van ondernemings wat hy in die afgelope halfjaar verkoop het, of besig is om te verkoop.
Aspen het 'n jaar gelede beleggers laat skrik met die aankondiging oor hoe groot sy skuld is.
Daar is daarna begin om bates te verkoop en planne te maak om sy skuld te verlaag.
Einde van sy boekjaar einde Junie 2019 is aangekondig hy staak sy dividendbetalings onbepaald om sy skuld af te betaal.
Van die ondernemings waarvoor die vorige halfjaar se syfers heraangegee is, is sy Japanse onderneming. Aspen het in November aangekondig hy verkoop die onderneming in Japan en die verwante handelsname aan Sandoz van Novartis. Die transaksie is in November aangekondig en einde Januarie afgehandel.
Aspen het ook sy syfers aangepas vir die vorige halfjaar om sy Suid-Afrikaanse verkope van antiretrovirale middels (ARV's) aan die staat as 'n gestaakte bedrywigheid te toon.
Aspen het in September aangekondig hy gaan die regte vir die kommersialisering en verspreiding van ARV's aan die staat aan 'n Indiese maatskappy verkoop.
Aspen sal egter voortgaan om die middels te vervaardig.
Die transaksie is nog nie afgehandel nie.
Die uitwerking van dié twee transaksies, asook ander ondernemings wat verkoop is die afgelope jaar, beloop 83,2c per aandeel op sy genormaliseerde wesensverdienste per aandeel uit voortgesette bedrywighede.
Aspen verwag sy wesensverdienste per aandeel uit voortgesette bedrywighede vir die pasafgelope halfjaar gaan met 2% styg of met 2% daal van dié syfer af.
Volgens die groep het "die koste van voortgesette regsgedinge oor produkte en herstrukturering, en transaksieverwante koste" 'n impak in die afgelope halfjaar op sy wesensverdienste per aandeel gehad.
Sy wins per aandeel uit voortgesette bedrywighede is ook vir die ooreenstemmende halfjaar tot einde Desember 2018 heraangegee om die gestaakte bedrywighede te toon. Die syfer is met 55,5c afwaarts aangepas.
Aspen verwag sy wins per aandeel gaan met tussen 7% en 11% daal in die pasafgelope halfjaar weens 'n afskrywing wat vir sy voortgesette bedrywighede getoon word.
'n Afskrywing van R500 miljoen gaan na verwagting aangeteken word weens die inkomste van sekere medisyne wat swakker is as wat voorheen verwag is.
Dit volg nadat die maatskappy reeds in die vorige boekjaar R3 miljard se afskrywings aan ontasbare bates aangeteken het omdat verkope swakker was as wat verwag is.
Aspen het in sy handelsoorsig van Vrydag gesê die resultate vir die groep vir die halfjaar is effens beter as die verwagting wat met die aanbieding van sy resultate vir die vorige boekjaar verskaf is.
Na verwagting gaan sy inkomste met sowat 2% in die halfjaar styg. Ingesluit daarby is die inkomste van sy verkope van medisyne, wat sowat 1% hoër is.
'n Syfer word nie vir sy inkomste uit vervaardiging gegee nie, maar die groep sê sy inkomste daaruit is "gunstig geraak" deur weer te begin met die verkoop aan derde partye van die aktiewe farmaseutiese bestanddeel (API) vir heparien ('n antistolmiddel om die vorming van klonte in die bloed te voorkom) aan derde partye.
Sy kontant uit bedrywighede het verbeter vergeleke met die ooreenstemmende halfjaar.
Die omskepping van kontant uit bedrywighede in wesensverdienste gaan na verwagting 80% wees. Vergeleke daarmee was dit 43% in die halfjaar tot einde Desember 2018.
'n Jaar gelede, einde Desember 2018, was sy netto lenings R53,5 miljard. Dié skuld is daarna heelwat verlaag tot einde Junie verlede jaar se R39 miljard.
In die handelsoorsig van Vrydagaand is gesê die netto skuld het intussen tot R38 miljard gedaal.
Die skuldverhouding gaan na verwagting einde van die halfjaar tussen 3,5 keer en 3,6 keer wees, vergeleke met die perk van 4 keer wat deur sy skuldeisers gestel word.
'n Jaar gelede einde Desember is dié perk oorskry.
Einde van die boekjaar was dit 3,62 keer.
Die maatskappy het 'n jaar gelede aan beleggers gesê hy wil op mediumtermyn die verhouding afkry tot 3 keer.
As die opbrengs van die verkoop van sy Japanse onderneming voor einde Desember ontvang gewees het, sou dit die skuldverhouding verder verlaag het tot tussen 3,2 en 3,3 keer.